廣珠城際軌道交通

廣珠城際軌道交通，簡寫廣珠城軌，成日畀人叫錯做廣珠輕軌，係中國廣東省一條城際鐵路線，由省會廣州市廣州南站經佛山市順德區、中山市小欖鎮到珠海市青茂口岸嘅珠海站；及由廣州市廣州南站經中山市小欖鎮入中山市古鎮，跨過西江到江門市新會區江門大道南嘅江門站。另外有條支線由珠海市珠海站經横琴、珠海長隆到珠海市嘅金灣機場。

規劃
廣珠城際全長大概177.5公里，總共有29個站，平均站同站之間嘅距離係7.5公里。廣珠城際全線都係雙線電氣化嘅無砟鐵路。除咗珠海機場支線嘅設計時速係160公里，其他路段嘅設計時速度達到200公里，亦都預留咗畀最高時速250公里嘅高速鐵路行過。廣珠城軌廣州南站到珠海站同小欖到新會兩段喺2005年12月18號開始起，當中珠海北站以北嘅一段喺2011年1月7號通車。廣珠城軌成為咗珠三角西岸中山、珠海呢啲地方嘅第一條鐵路，令到珠海、中山同江門呢啲地方入到廣州嘅一小時生活圈。

廣珠城軌係客運專線，唔載貨。由於唔少傳媒冇鐵路相關嘅專業知識，成日叫錯廣珠城軌做「廣珠輕軌」，令到好多市民都一樣嗌錯。事實上廣珠城軌係城際客運系統，屬於客運專線同高速鐵路嘅範疇，而輕軌其實係市內公交，兩種鐵路有好大分別。起好同通車之後，廣珠城軌用10架CRH1A電力動車組嚟行試行）。廣珠城軌喺繁忙時間會加多一架車，去到11架。廣珠城軌嘅車而家已經換晒做CRH6A型電力動車組。2017年4月開始呢條線亦都開始用CRH380B型電力動車組，令到廣州南到珠海嘅直達車只係需要54分鐘/56分鐘就可以行完全程，中途停站嘅車最快只需要57分鐘；至於廣州南到新會嘅最快列車都只需要29分鐘/43分鐘。來往廣州南同珠海北嘅本線列車用C76XX車次，來往廣州南同新會嘅本線列車就用C72XX車次。

歷史
2004年4月嘅廣珠城際快速軌道交通工程可行性研究審查會確定咗廣珠城軌嘅初步行法、技術同埋設計，並且列入咗做2005年珠海市嘅重大項目。2004年7月14號，喺第一屆泛珠三角區域經貿合作洽談會上面，鐵道部同廣東省政府簽咗一份協定，鐵道部同廣東省決定各出一半錢去開廣東珠三角城際軌道交通有限責任公司，負責廣珠城軌等等珠三角城際軌道交通線嘅建設同埋未來營運。2004年7月29號，呢個集團正中國國務院喺2005年3月16號審議通過咗《環渤海京津冀地區、長江三角洲地區、珠江三角洲地區城際軌道交通網規劃》，響2005年5月開嘅廣珠城際軌道交通工程初步設計審查會上面，調整咗之後嘅廣珠城軌設計方案得到咗初步確定。新方案入面廣珠城軌喺行法上面有好大調整，當中江門以南嘅一段用咗「南蓢方案」，即係城軌由中山翠亨入珠海，再沿住港灣大道東面入鳳凰山隧道。出隧道之後轉入珠海明珠路、港昌路、昌盛路，一直到珠海市香洲區拱北街道嘅珠海站。

2005年12月18號，廣珠城際軌道交通工程正式全線開工。城軌會用高架嘅形式去起，高架嘅路段佔全線百分之92.25。

2010年9月20號，負責施工嘅中鐵三局線橋公司已經搞掂咗主線廣州南站到珠海金鼎段鋪路軌嘅工程；而支線小欖到新會段嘅鋪路軌工程都喺10月3號零點之前搞掂。

2010年11月23號，為期大概一個月嘅聯調聯試階段開始。12月31號，全線試行。

2011年1月7號，珠海北站到廣州南站嘅主線同埋小欖站至新會站嘅支線正式通車。

2012年7月19號，新嘅珠海市區到珠海機場城際鐵路項目開始公示。新嘅一段由拱北去到橫琴淨係得17公里，總共有7個站。起點係廣珠城際鐵路珠海站，終點係橫琴新區長隆公園站。線路由當時起緊嘅珠海站向西跨過前山水道，跟住沿住南灣南路地底起，再穿過馬騮洲水道到橫琴嘅長隆海洋王國。珠海站到長隆公園站中間有7個站，分別係：珠海站、灣仔北站、灣仔站、十字門站、金融站、橫琴站、長隆公園站，其中長隆公園站係地面站，珠海站係高架站，其他都係地底站。

2012年12月18號，珠海站移交畀廣州鐵路集團。同年12月31號，珠海北站到珠海站嘅一段主線通車，即係廣珠城際主線已經全線通車。

2013年2月1號，碧江站同順德學院站通車，新加咗大快線，初頭每日開3班，由珠海到廣州南只係要57分鐘。

2013年12月1號，拎中鐵銀通卡嘅乘客可以直接拍卡入站搭廣珠城軌，令到廣珠城軌成為繼京津城際、滬甯高鐵、滬杭高鐵之後，第四條入咗芯時代」嘅城際鐵路。

2014年1月20號，廣珠城軌延長線第一期嘅正式開工，同時間澳門輕軌延長去橫琴嘅工程亦都開始招標，將會同廣珠城軌延長線一齊開工。到時，通過呢條跨過海底嘅連接線，廣珠城軌嘅乘客將會可以響橫琴口岸站過關同轉乘澳門輕軌。根據當時嘅規劃，廣珠城軌將會延伸到珠海機場，一期工程會先延長到橫琴嘅長隆公園站，至於長隆公園站到珠海機場站嘅二期工程就暫時未知幾時會起。

2015年11月27號，北京西站到廣州南站嘅D923次列車延長到珠海，第日架車將會行珠海到桂林北站嘅D2368/7次列車，從此廣珠城際開始有跨線嘅旅客列車行。不過澳門居民唔可以用回鄉卡喺珠海站嘅自動售票機上面攞網上買嘅車飛，雖然深圳北站一早已經有呢個服務。

2017年1月開始，廣珠城際開多3對由珠海站開出嘅跨省旅客列車，分別係往返貴陽北站嘅D2808/2827次、往返上海虹橋站嘅D942/943/942次、D941/944/941次同往返長沙南站嘅G6111/6112次。2017年4月再開多三對跨省嘅列車同一對省內嘅列車，由珠海站分別開去昆明南站、南寧站、鄭州東站同潮汕站。

2018年7月1號開始，隨住深湛鐵路江茂段通車，33對開去茂名站同湛江西站嘅動車組列車都會行經廣珠城際鐵路。

2020年11月15號，由原先嘅新會站延伸至珠西樞紐江門站，同深湛鐵路滙合。早上6:30開出首趟列車。

2021年3月6號開始，江門站加開往北京西站嘅動臥列車。

未來發展
廣珠城軌將會由拱北珠海站延長到珠海機場，第一期嘅工程會先起到橫琴嘅長隆公園站。珠海站到長隆公園站全長17.18公里，有灣仔北、灣仔、十字門、金融島、橫琴同長隆公園總共6個新嘅地底站站，延長段大部分都響地底。

澳門輕軌系統第一期工程已經預留咗喺蓮花口岸站同廣珠城軌嘅延長線接駁。嗰段長1828米，喺蓮花大橋橫琴嗰面起個蓮花大橋站，之後響呢度延伸去橫琴站。澳門輕軌橫琴延伸線起好之後，澳門輕軌就可以經過海底通道開到橫琴站。根據個站嘅規劃，由廣州搭廣珠城軌嚟嘅乘客會喺呢個站嘅月台層落車，之後上一層去到大堂，響嗰度過咗關之後再落到月台層搭澳門輕軌去澳門。

站

車費
2013年1月1號開始用嘅車費表

喺2012年12月31號之後搭廣珠城際動車組要畀多5毫子嚟投保鐵路旅客意外傷害強制保險。

商務座、特等座嘅車費：
廣州 ↔ 珠海：¥205、¥125
中山 ↔ 珠海：¥50

列車同車站廣播
2011年4月，廣珠城軌喺開通後冇耐就冇咗粵語廣播，嗰時無論係車入面定係站入面嘅廣播都只係得返普通話同英語，同廣深動車、廣州地鐵、廣州巴士、澳門巴士等等珠三角城市嘅公共交通服務多數有粵語廣播嘅做法啱啱相反。2012年12月31號，廣珠城軌加返粵語廣播，同時取消咗英文廣播，但係報站部分以外嘅廣播繼續冇粵語嘅版本。

相

廣珠鐵路
 廣佛江珠城際鐵路
 穗深城際軌道交通
 澳門輕軌

珠海交通
中山交通
類:廣州鐵路